Γιώργος Διαμαντόπουλος

Ο Γιώργος Διαμαντόπουλος, (Χολαργός, 15 Φεβρουαρίου 1980), είναι Έλληνας πρώην διεθνής καλαθοσφαιριστής και νυν προπονητής. Με ύψος 1,96 και βάρος 95 κιλά αγωνιζόταν ως Σούτινγκ γκαρντ και Σμολ φόργουορντ. Το 2003 ήταν πρώτος σκόρερ της Α1 Εθνικής. Αυτή την περίοδο είναι προπονητής στον Α.Σ. Παπάγου.

Καριέρα

Ως αθλητής 
Ο Γιώργος Διαμαντόπουλος αναδείχθηκε στην ομάδα του Παπάγου, στην οποία έπαιξε από το 1997 ως το 1999. Στη συνέχεια αγωνίστηκε στον Πανιώνιο για τέσσερις σεζόν, με τον οποίο το 2003 ήταν πρώτος σκόρερ στο πρωτάθλημα της Α1, όπως και ο πατέρας του Κώστας Διαμαντόπουλος 30 χρόνια νωρίτερα το 1973. Την ίδια χρονιά αναδείχθηκε πολυτιμότερος παίκτης του Ελληνικού All-Star Game.

Το 2003-04 έπαιξε με τον Ολυμπιακό στην Ευρωλίγκα και την επόμενη σεζόν επέστρεψε στον Πανιώνιο βοηθώντας τον να τερματίσει στην 3η θέση. Στη συνέχεια ξεκίνησε μια ευρωπαϊκή περιοδεία στην Α΄ κατηγορία Ιταλίας με τη Σκαβολίνι Πέζαρο και τη Ροζέτο, στην Β΄ Ισπανίας με τη Λα Πάλμα και στην Α΄ Ρωσίας με τη Σαμάρα, με την οποία το 2007 κατέκτησε το Γιούροκαπ Τσάλεντζ.

Το καλοκαίρι του 2007 προσπάθησε χωρίς επιτυχία να επιλεγεί από ομάδα του ΝΒΑ. Μετείχε στο Θερινό Τουρνουά (NBA Summer League) με την ομάδα των Ιντιάνα Πέισερς αλλά τελικά δεν επιλέχτηκε. Τη σεζόν 2007-08 επέστρεψε στην Α1 με τον Κολοσσό Ρόδου. Το 2008 αγωνίστηκε στο Μαρούσι, με το οποίο πήρε την 3η θέση στα πλέι-οφ του πρωταθλήματος και την πρόκριση στην Ευρωλίγκα της σεζόν 2009-10.

Τον Αύγουστο του 2012, επέστρεψε στην Κύπρο για λογαριασμό του Κεραυνού Στροβόλου.

Την σεζόν 2013-14, αγωνίστηκε στην Δόξα Λευκάδας της Β Εθνικής.

Το 2014, επέστρεψε στον Πανιώνιο μετά από δέκα χρόνια. Το 2015, υπέγραψε συμβόλαιο συνεργασίας με την ομάδα του Παπάγου, στην οποία επέστρεψε μετά από 16 χρόνια. 

Στις 26 Ιουλίου 2016, συνέχισε την καριέρα του στη Γ' Εθνική φορώντας τη φανέλα της Ερμιονίδας. 

Στις 14 Αυγούστου 2017 υπέγραψε στον ΑΟΚ Χανιά όμως στις 6 Σεπτεμβρίου ο παίκτης ανακοίνωσε πως αποχωρεί για οικογενειακούς λόγους.

Τελικά στις 4 Οκτωβρίου 2017 ο Διαμαντόπουλος, αποφάσισε να εγκαταλείψει την ενεργό δράση ύστερα από 20 χρόνια στα γήπεδα.

Ως προπονητής 
Τον Ιούνιο του 2018, άρχισε καριέρα ως προπονητής με πρώτη ομάδα να είναι η Ερμιόνη της Α’ ΕΣΚΑΚ.  Η πορεία της ομάδας ήταν επιτυχημένη καθώς ανέβηκε στην Γ’ Εθνική.

Το καλοκαίρι του 2019, ήρθε σε συμφωνία με την ομάδα του Παπάγου στην Β΄ Εθνική, επιστρέφοντας έτσι στην πρώτη ομάδα της καριέρας του ως αθλητής. Τον Μάιο του 2020, ανανέωσε την συνεργασία του για ακόμα ένα χρόνο.

Εθνικές Ομάδες
Ήταν βασικό στέλεχος στην Εθνική Εφήβων, όπου αγωνίστηκε σε 47 αγώνες (926 πόντοι) από το 1996 ως το 1999, κατακτώντας το χάλκινο μετάλλιο στο Ευρωπαϊκό πρωτάθλημα το 1998. Έλαβε μέρος επίσης στην τελική φάση του Παγκόσμιου Εφήβων το 1999 στην Πορτογαλία. Ήταν από τους βασικούς σκόρερ της ομάδας και σε πολλά ματς είχε πετύχει πάνω από 25 πόντους. Την κορυφαία επίδοση με 38 πόντους πέτυχε στον αγώνα επί της Λετονίας στις 12 Ιουλίου 1998 για το Ευρωπαϊκό πρωτάθλημα.

Στην Εθνική Ανδρών έκανε ντεμπούτο στις 22 Νοεμβρίου 2000 σε αγώνα της ημιτελικής φάσης του πανευρωπαϊκού πρωταθλήματος κατά της Εσθονίας πετυχαίνοντας 14 πόντους. Έχει αγωνιστεί 16 φορές (115 πόντοι). Το τελευταίο διεθνές του ματς ήταν στις 17 Αυγούστου 2003 σε φιλικό με τη Σερβία. Κορυφαίος αγώνας του από πλευράς σκοραρίσματος ήταν ο αγώνας για τα προκριματικά του Ευρωμπάσκετ 2001 επί της Πολωνίας στις 27 Ιανουαρίου 2001, όταν πέτυχε 24 πόντους.

Τίτλοι-Διακρίσεις

Συλλογικοί

Σαμάρα 
Γιούροκαπ Τσάλεντζ: (2007)

Ατομικοί 

 Πρώτος σκόρερ Κυπέλλου Σαπόρτα: (2002)
 Πρώτος σκόρερ Ελληνικού Πρωταθλήματος: (2003)
 3x Ελληνικό All-Star Game:¨(2001, 2002, 2003)
 Πολυτιμότερος παίκτης (MVP) του Ελληνικού All-Star Game: (2003)

Εθνική Ελλάδας 
Χάλκινο μετάλλιο στο Ευρωπαϊκό πρωτάθλημα εφήβων: (1998)

Παραπομπές

Εξωτερικοί σύνδεσμοι
 
 
  Γιώργος Διαμαντόπουλος, στατιστικά στην επίσημη ιστοσελίδα της FIBA Europe.
 «Ο Γιώργος Διαμαντόπουλος ξέρει τα λάθη του», συνέντευξη στον ιστότοπο Sport24.gr, 8 Μαΐου 2017.

Έλληνες καλαθοσφαιριστές
Καλαθοσφαιριστές Εθνικής Ελλάδας
Καλαθοσφαιριστές Εθνικής Ελλάδας Κ17
Καλαθοσφαιριστές Εθνικής Ελλάδας Κ19
Καλαθοσφαιριστές Παπάγου
Καλαθοσφαιριστές Πανιωνίου
Καλαθοσφαιριστές ΟΣΦΠ
Καλαθοσφαιριστές Κολοσσού Ρόδου
Καλαθοσφαιριστές Αμαρουσίου
Καλαθοσφαιριστές Ροζέτο Σαρκς
Καλαθοσφαιριστές Λα Πάλμα
Καλαθοσφαιριστές Αχιλλέα Καϊμακλίου
Καλαθοσφαιριστές Κεραυνού Στροβόλου
Καλαθοσφαιριστές ΤΣΚ ΒΒΣ Σαμάρα
Καλαθοσφαιριστές αμερικανικών συλλόγων
Καλαθοσφαιριστές ελβετικών συλλόγων
Σούτινγκ γκαρντ
Σμολ φόργουορντ
Έλληνες καλαθοσφαιριστές στο εξωτερικό
Καλαθοσφαιριστές Α1 Εθνικής Ελλάδας